**מכובדי היקרים, ברוכים הבאים**

ושוב אתכם נצא לדרך, לראות את מלוא האור

כי הרי לכך, במשך שנה שלמה פיללנו שהפעילות תחזור

אנו שמחים לפגוש מחדש את כולכם, חברות וחברים

עם פנים מחייכות, ומלאות שמחת חיים.

אנו עולזים שבאתם להשתתף במסיבתנו הנחמדת

לחגוג למועדון שלכם - שלנו, יום הולדת.

בהזדמנות זו נברך, שהחיינו וקיימנו והגענו עד הלום

שצלחנו את השנה הקשה החולפת, בחיים ובשלום.

אכן, בשנה האחרונה עברנו אירועים אינטנסיביים ומשמעותיים

שנתנו בנו את אותותיהם, והוסיפו לנו קמטוטים.

ראינו כיצד נגיף קורונה זעיר, בלתי נראה, אך עוצמתי

גובר על האדם האולטרה טכנולוגי, והמתוחכם להפליא.

הנגיף הפיל למשכב מיליונים בעולם

עם מצוקה נשימתית ומיעוט חמצן

עד שפותח חיסון שהדביר, תחילה בארצנו, את המגפה

ואפשר לנו, הודות לבורלא, שוב לנשום לרווחה

צפינו במבזקי חדשות על מבצע "שומר החומות"

וחווינו אזעקות, שיגורי רקטות, בומים, פיצוצים וחרדות

כאשר למזלנו רוב הטילים יורטו על ידי "כיפת ברזל" המרשימה

ששימשה "חומת מגן מעופפת ", לכול מקום במדינה

אמנם, כתשנו את החמאס בעזה אך, לא הכינו בו עד חורמה

לכן, כבר היום, אפשר להתחיל להתכונן לסבב הבא.

נוכחנו שהחמאס הבעיר מאבק לאומי ופרעות במיוחד בערים המעורבות

שבהם יהודים וערבים, ביחד, ממשיכים יומיום לחיות

מסתבר, שחיים משותפים של מאמינים באלוקים ובאללה

הם לא יותר ממירז', [אילוזיה] ופטה מורגנה

רקמת החיים של ביחד, נפרמה בזדון

וכל שהתאחה, במשך השנים, ירד לטמיון

ראינו גם כיצד החמאס ניסה להבעיר את איו"ש

ועודד את גדודי עז א-דין אל קסם והתנזים לקפוץ ראש

הם השתתפו בהפרות סדר המוניות ואלימות

שהצבא פיזר ביד קשה וללא "התחכמויות"

ראינו גם את אסון מירון האיום ואת אסון גבעת זאב המעיק

ואת הסכסוך בסילואן ובשכונת שמעון הצדיק.

מכל האירועים למדנו, בין השאר,

כי קיימת חשיבות ראשונה במעלה

לשמור על בריאות גופנית ורוחנית איתנה

ושצריך לקבוע סולם ערכים שונה, שינחה אותנו כבני אדם

ושיכלול, ערבות הדדית, אחדות, [חמלה], רעות ואהבת חינם

ולבסוף למדנו שאסור בשום פנים ואופן לכופף את הראש כאגמון

אלא יש לפעול כנגד כל אויב, באפקטיביות, בעוצמה ובכישרון.

צריך לכלות באיבו מיד כול רוע

בנחישות, בתקיפות ובכוח הזרוע.

הבה נפיק את הלקחים הדרושים מהתקופה שעברה

ונקווה שמעז ייצא מתוק והכל יתהפך עלינו לטובה

ובעזרת ה' עוד נשוב ונדע

שנים של רוגע [שקט] ושלווה

נקווה שהעתיד הצפוי לנו יהיה ורוד ומאיר

נלווה אותו עם ציפורי בית צבי בזמר ובשיר

ואנו מצפים לראותכם בריאים ושלמים

במגוון אירועי המועדון הבאים

**ערב מהנה.**